Интернет общество
„Интернет общество“ () е международна професионална организация, занимаваща се с развитието и осигуряването на достъпност до мрежата интернет. Организацията наброява повече от 20 000 отделни членове и над 100 организации членки в 180 страни. „Интернет общество“ осигурява организационна рамка за редица други консултантски и изследователски групи, участващи в развитието на интернет, включително IETF и IAB.

Задачи на организацията 
„Интернет общество“ има за цел да насърчава развитието на интернет, да разработва нови интернет технологии и да гарантира достъпност до World Wide Web в глобален мащаб. Официално ISOC е нетърговска образователна организация. Тя има офиси във Вирджиния (САЩ) и Женева (Швейцария). ISOC официално притежава правата върху всички документи на RFC и полага много усилия за практическото прилагане на стандартите за интернет, описани в RFC.

Официално мисията на ISOC звучи така: 

„Интернет общество“ се занимава не само с информационна и образователна дейност. ISOC също финансира и координира обществени инициативи, свързани с интернет. Организацията спонсорира множество мероприятия по целия свят (преди всичко в развиващите се страни), насочени към популяризиране на интернет и усвояване на навици за работа в уеб сред широки слоеве от населението. „Интернет общество“ се занимава също със следене на мрежовата статистика и провеждане на маркетингови изследвания.

До преди няколко години ISOC провеждаше голямата конференция „International Networking“ (INET), на която се събираха представители на националните интернет общества и се обсъждаха въпроси за по-нататъшното развитие и стандартизацията на глобалната мрежа.

Кратка история 
„Интернет общество“ е основано през 1992 г., за да осигури корпоративна структура за организациите, занимаващи се с развитието на интернет, подобно на IETF. Проблемът е бил в това, че IETF и подобни на нея организации са били и си остават достатъчно неформални от юридическа гледна точка, но се нуждаят от финансова подкрепа и определен правен статус. Именно с тази цел се създава „Интернет общество“.

През 2012 г. „Интернет общество“ учредява Зала на славата на интернет.

Вижте също 
 IRTF
 IANA
 IESG
 ICANN
 W3C
 WSG
 ISO

Външни препратки 
 Официален сайт на „Интернет общество“ (ISOC)
 Списък на програмите на „Интернет общество“ 
 RFC 2031 – документ, описващ отношенията между ISOC и IETF
 Списък на организациите членки на ISOC 
 Програма за ISOC за 2017 г.

Интернет организации
ISOC